悲歌行
作者：陸游
朝代：宋

paragraphs: 士如天馬龍爲友，雲夢胸中吞八九。
秦皇殿上奪白璧，項羽帳中撞玉斗。
張綱本不問狐狸，董龍何足方雞狗。
風埃蹭蹬不自振，寶劍床頭作雷吼。
憶遇高皇識隆準，豈意孤臣空白首。
即今埋骨丈五墳，骨會作塵心不朽。
胡不爲長星萬丈掃幽洲，胡不如昔人圖復九世讎。
封侯廟食丈夫事，齪齪生死真吾羞。